
RAPORT

asupra proiectului de Lege privind protecţia personalului din autorităţile publice, instituţiile publice şi din alte unităţi care semnalează încălcări ale legii


În conformitate cu prevederile art. 89  şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege privind protecţia personalului din autorităţile publice, instituţiile publice şi din alte unităţi care semnalează încălcări ale legii, trimis cu adresa nr. P.L.X.651 din 8 noiembrie şi înregistrat sub nr. 31/ 984  din 9 noiembrie 2004.

Potrivit prevederilor art. 75 din Constituţia României şi ale art. 86 alin. 3 pct. 2, din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.
Proiectul de Lege a fost adoptat de Senat în şedinţa din 27 octombrie 2004.
Comisia pentru administraţie publică, amenajarea teritoriului şi echilibru ecologic, cu avizul nr.26/2092 din 9 noiembrie 2004, a avizat favorabil proiectul de lege mai sus menţionat.
Consiliul Legislativ  a avizat favorabil proiectul de ordonanţă de urgenţă, conform avizului nr1252/30.07.2004.

Proiectul de lege supus dezbaterii are ca obiect de reglementare protecţia personalului din autorităţile şi instituţiile publice care semnaleaza încălcări ale legii de către persoane cu funcţii de execuţie şi de conducere din cadrul autorităţilor şi instituţiilor publice, fiind elaborat în concordanţă cu noile evoluţii şi cerinţe intervenite în procesul legislativ european.
În conformitate cu prevederile art. 60 din Regulamentul Camerei Deputaţilor, membrii comisiei au examinat proiectul de lege supus aprobării în şedinţa din 9 noiembrie 2004. La lucrările şedinţei au participat, în calitate de invitaţi, doamna Simona Maya Teodoroiu – secretar de stat şi domnul Ionel Didea, director, din partea Ministerului Justiţiei.


       În urma dezbaterii, membrii comisiei au hotărât, cu unanimitate de voturi, ca proiectul de Lege privind protecţia personalului din autorităţile publice, instituţiile publice şi din alte unităţi care semnalează încălcări ale legii să fie supus, spre dezbatere şi adoptare plenului Camerei Deputaţilor, în forma adoptată de Senat.

      Din numărul total de 23 membri ai Comisiei juridice, de disciplină şi imunităţi au participat la şedinţă toţi membrii comisiei.

      În raport de obiectul şi conţinutul său, proiectul de lege face parte din categoria legilor ordinare.

